רינת גבאי, 2021
**רינת גבאי** (נולדה ב-31 ביולי 1973) היא זמרת, מלחינה, פזמונאית, כוכבת ילדים, מדבבת ושחקנית ישראלית, מוכרת בשם הבמה והדמות שלה ככוכבת הילדים **רינת מלכת הילדים**.

ביוגרפיה
--------

גבאי נולדה וגדלה בלוד, וב-1985, בגיל 12, החלה ללמוד פיתוח קול. כעבור שנתיים הגיעה למבחן במה באופרה הישראלית החדשה וקיבלה את התפקיד הראשי באופרה "טבעת החנק". בעקבות זאת, הופיעה גבאי ב-1989 בגיל 16 ב"סיבה למסיבה", תוכנית האירוח המרכזית של הערוץ הראשון וכך זכתה לפרסום כלל ארצי.

בדצמבר 1990 השתתפה גבאי בפסטיגל בשיר "בוא אהובי" (מילים: דודו ברק, לחן: נורית הירש, עיבוד: יורם צדוק).
בקדם-אירוויזיון 1992 הייתה זמרת ליווי של עירית ענבי בשיר "השד הקטן שלי".
ב-1993 היא הופיעה, לצד נעמי שמר, מיקי קם, חיים צינוביץ' ומשה בקר, בקלטת הווידאו לילדים "אצלנו בפסנתר", משירי נעמי שמר.

את שירותה בצה"ל עשתה בלהקת חיל האוויר וכסולנית עם תזמורת חיל האוויר.

קריירה
------

בשנת 1994 שרה באלבומם השלישי של החברים של נטאשה, "רדיו בלה בלה" בשיר "הללויה".

גבאי שיחקה במחזות הזמר "פנטסטיקס", "עלובי החיים" (בו גילמה את קוזט), "היפה והחיה", "אוליבר טוויסט" ו"בת הים הקטנה".

ב-1998 החלה גבאי לעבוד על אלבום בכורה בשם "מצאתי טוב", ממנו יצאו הסינגלים "קחו אותי מכאן", "מצאתי טוב" ו"לילה טוב/לפעמים כן ולפעמים לא". השיר "לילה טוב" הוא גרסה עברית לשירה של טורי איימוס "Sweet Dreams", שהוקלט ב-1992 על ידי איימוס אך לא יצא לאור. השיר תורגם על ידי גבאי והוקלט באישורה של איימוס. אף על פי שבהמשך הוקלטו רוב שירי האלבום, הוא נגנז לבקשתה של גבאי, לאחר שהשירים שפורסמו, לא זכו להצלחה. אלבומיה, ש"תפסו את מקומו של אלבום זה", הם "רינת גבאי" ב-2001 ו"רגעים" ב-2003, שמתוכו הצליח במיוחד שיר הנושא.

ב-2005 היא התמודדה בקדם אירוויזיון עם השיר "Jerusalem", שהלחינה למילים של אהוד מנור, ועיבוד של אייל קצב. השיר זכה במקום הרביעי בתחרות.

ב-2007 כיכבה בסדרה ישראלית בערוץ הופ! בשם הקרקס של רינת לצד נתן נתנזון, הילה זהרור, יוסי טולדו ויפתח קמינר.

מאז 2010 היא שותפה, יחד עם בעלה, דורון מור, בחברת התוכן לילדים "חסידה הפקות" ודרכה הוציאה מספר רב של קלטות וידאו, תקליטורים ותוכניות לילדים: "הפיציקט של רינת" שיצא ב-2004, "רינת בארץ המילים" שיצא ב-2005, "הקרקס של רינת" ו"רינת בארץ האנגלית" שיצאו ב-2007 ועוד.

גבאי הופיעה בפסטיגל 2007, פסטיבל שירי הילדים 2008, בו הגיעה למקום השלישי עם השיר "מלכת המשאלות", במותק של פסטיבל בשנים 2009, 2011 ו-2012 ובהצגות הילדים "רינת בארץ המילים", "המופע של רינת גבאי", "רינת בארץ השירים", "רינת ועודד בדרך לקוסם", "אצלנו בחצר", "רינת גבאי שרה עוזי חיטמן", "השירים המשחקים", "פנטזיה", "מסיבת פיג'מות", "הדרקון המתוק שלי", "נסיך מצרים", "המכבים" ו"מגילת אסתר".

בשנת 2010 השתתפה בסדרת טלוויזיה ישראלית בערוץ הופ! בשם "גינת הפלאים של רינת" לצד ספי ריבלין, רוית יעקב וגיא פרידמן.

בשנת 2015 שיחקה בסדרה "שורום זורום" לצד ירדן הראל ואילנית גרשון.

לתקופה קצרה השתתפה גם בהפקות דיבוב לסרטי ולסדרות הנפשה בין השנים 1992 ו-2005, ובהן "היפה והחיה" (בתפקיד בל), "לוני טונס", "עלילות טדי דוב" ו"מולאן" (בתפקיד מולאן).

בפסח 2015 השתתפה כמרים בהצגה לילדים "נסיך מצרים" עם גיא זו-ארץ ועוד.

בחנוכה 2016 השתתפה כדמות הראשית במחזמר "סינדרלה" לצד אילנית לוי וטום באום. במהלך 2016 הצטלמה לעונה ה-8 של תוכנית הדוקו-ריאליטי "מחוברים" ביחד עם בעלה דורון מור. התוכנית עלתה לשידור ב-HOT בספטמבר 2017. בעקבות התוכנית היא החלה לפתח קריירה שירה למבוגרים והחלה להקליט שירים לקראת אלבום ומופע המיועדים למבוגרים. השיר הראשון שיצא בעקבות התוכנית הוא "אתה אחד בחיי", למילים של דיקלה, והפקה מוזיקלית של גיא מנטש ויהל דורון.

בשנת 2018 הוציאה את אלבומה "רגע מושלם". בחנוכה 2018 גילמה את דורותי גייל בהצגה "הקוסם מארץ עוץ" עם אדם, איציק כהן, איתי תורג'מן, נדב אילון ונסרין קדרי.

גבאי על סט ההצגה "הקוסם מארץ עוץ", 2018
בשנת 2019 התארחה בעונה השנייה של הסדרה "גן הצוציקים מארח" עם כוכבי ערוץ בייבי בתור בובות והיא שבה לערוץ הופ! בסדרה "מסיבת האותיות של הופ! עם רינת". כמו כן באותה שנה השתתפה בסרט "יציאת מצרים".

בשנת 2020 השתתפה בתוכנית המציאות "הזמר במסכה", בתור השפירית, וסיימה במקום השני. באותה שנה הוציאה מופע במה חדש בעקבות השתתפותה בתוכנית הנקרא "רינת גבאי: בלי רמזים ומסכה" ובו צפויה לבצע קלאסיקות ישראליות ובאנגלית מרחבי העולם.

חיים אישיים
-----------

גבאי לומדת יהדות, ובמקביל היא גם התחילה תהליך של התחזקות והתקרבות לדת.

גבאי הייתה נשואה לדורון מור, ששימש עד 2018 במקביל כמנהל האישי שלה, ואם לשלוש בנות. במאי 2023 פורסם שהשניים התגרשו.

מתגוררת בהרצליה.

דיסקוגרפיה
----------

* 2001: "שירי חנוכה עם רינת"
* 2001: "רינת גבאי"
* 2003: "רגעים"
* 2013: "לילה טוב"
* 2013: "קבלת שבת עם רינת"
* 2014: "החוף של רינת 2"
* 2018: "רגע מושלם"

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **רינת גבאי** |
| ויקישיתוף תמונות ומדיה בוויקישיתוף: **רינת גבאי** |

* רינת גבאי, ברשת החברתית אינסטגרם
* רינת גבאי, סרטונים בערוץ היוטיוב
* רינת גבאי, במיזם "אישים" לתיעוד היצירה הישראלית
* רינת גבאי, במסד הנתונים הקולנועיים IMDb (באנגלית)
* רינת גבאי, באתר Discogs (באנגלית)
* רינת גבאי, באתר Tab4u
* רינת גבאי, דף שער בספרייה הלאומית
* רינת גבאי, באתר MOOMA (בארכיון האינטרנט)
* רינת גבאי, באתר qube
* תמליל כתבה מ"לאשה" על רינת גבאי בפורום הפרעות אכילה, תפוז (הקישור אינו פעיל, 10.9.2020)
* חיים אתגר, ‏"הלוואי והייתי רינת שעל המסך, היא הרבה יותר שמחה", באתר ‏מאקו‏, 15 בדצמבר 2011
* מירי בן-דוד ליוי, מירי ורינת עונות על שאלון האמהות שלנו, באתר ynet, 16 באוקטובר 2013
* שיר זיו, "התבגרתי", באתר ישראל היום, 13 במרץ 2015
* יהודה נוריאל, "אני האחראית על החיוך של עם ישראל", באתר ynet, 15 ביולי 2016
* אתר למנויים בלבד רביב גולן, גבי בר־חיים, עכשיו אנחנו מפרמטים את הסטיגמוש, באתר "ידיעות אחרונות", 3 באוקטובר 2017
* אתר למנויים בלבד אנה בורד, "דורון אמר גירושים, ואני אמרתי סבבה, בוא נראה אותך", באתר "ידיעות אחרונות", 14 במאי 2018
* שגיא בן נון‏, רינת גבאי: "מהשנה הבאה לא אופיע יותר בקניונים", באתר וואלה!‏, 5 בספטמבר 2018
* אתר למנויים בלבד גאיה קורן, "במקום הצניחה התחלתי את הצמיחה", באתר "ידיעות אחרונות", 19 בנובמבר 2018
* גאולה אבן-סער - ב"שיחה אישית" עם רינת גבאי, באתר כאן 11, 23 באוקטובר 2019
* אתר למנויים בלבד טל גלעדי, השורדת, באתר "ידיעות אחרונות", 12 בנובמבר 2021

הערות שוליים
------------

1. 1 2  אתר למנויים בלבד אנה בורד, "דורון אמר גירושים, ואני אמרתי סבבה, בוא נראה אותך", באתר "ידיעות אחרונות", מוסף 7 לילות, 14 במאי 2018
2. ↑  שגיא בן נון‏, רינת גבאי על פרשת יובל המבולבל: "לשמחתנו זה התפוצץ. הוא נפל וקם", באתר וואלה!‏, 05 בספטמבר 2018
3. ↑  יפעת הללי אברהם, ‏רינת גבאי בדרך לכבוש יעדים חשובים, באתר ‏מאקו‏, 2 ביולי 2018
4. ↑  ערן סויסה, אחרי יותר מ-20 שנה יחד: רינת גבאי ובעלה התגרשו, באתר ישראל היום, ‏24 במאי 2023
5. ↑  יפעת הללי אברהם, ‏אחרי כמעט 30 שנה יחד: רינת גבאי ובעלה התגרשו, באתר ‏מאקו‏, 24 במאי 2023

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007305864605171
* ISNI: 0000 0004 0232 1975
* LCCN: no2005048083
* VIAF: 297499489
* WorldCat: viaf-297499489

 |